CELEX: 62016TN0666
Language: mt
Date: 2016-09-20 00:00:00
Title: Kawża T-666/16 P: Appell ippreżentat fl-20 ta’ Settembru 2016 minn Carlo De Nicola mis-sentenza mogħtija fil-21 ta’ Lulju 2016 mit-Tribunal għas-Servizz Pubbliku fil-Kawża F-100/15, De Nicola vs BEI

7.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 410/25
            
         Appell ippreżentat fl-20 ta’ Settembru 2016 minn Carlo De Nicola mis-sentenza mogħtija fil-21 ta’ Lulju 2016 mit-Tribunal għas-Servizz Pubbliku fil-Kawża F-100/15, De Nicola vs BEI
   (Kawża T-666/16 P)
   (2016/C 410/35)
   Lingwa tal-kawża: it-Taljan
   
      Partijiet
   
   
      Appellant: Carlo De Nicola (Strassen, il-Lussemburgu) (rappreżentant: G. Ferabecoli, avukat)
   
      Partijiet oħra fil-proċedura: Bank Ewropew tal-Investiment
   
      Talbiet
   
   L-appellant jitlob lill-Qorti Ġenerali jogħġobha:
   
               —
            
            
               tilqa’ dan l-appell u, filwaqt li temenda s-sentenza appellata, tannulla l-punti 1 u 2 tad-dispożittiv, kif ukoll il-punti 33, 46-60, 85-94, 100-106, 107-109 tal-istess sentenza;
            
         
               —
            
            
               konsegwentement, tannulla u/jew ma tapplikax id-deċiżjoni adottata fit-8 ta’ Diċembru 2014 mill-Kumitat tal-Appelli, u jekk ikun neċessarju tibgħat lura l-fajl lil dan il-kumitat, wara li tistabbilixxi l-kriterji li dan għandu jsegwi fl-adozzjoni tad-deċiżjoni l-ġdida; tikkonstata l-fastidju psikoloġiku mogħti mill-BEI għad-danni ta’ C. De Nicola, u tikkundanna lill-BEI jikkumpensa lil C. De Nicola d-danni sostnuti, kif mitluba fir-rikors promotur, jew, sussidjarjament tibgħat lura l-kawża quddiem awla oħra tat-Tribunal għas-Servizz Pubbliku sabiex tkun tista’, b’kulleġġ ġudikanti differenti, tiddeċiedi mill-ġdid dwar il-punti annullati, wara li titlesti l-perizja medika mitluba.
            
         
      Aggravji u argumenti prinċipali
   
   Dan l-appell huwa kontra s-sentenza tat-Tribunal għas-Servizz Pubbliku, tal-21 ta’ Lulju 2016, li ċaħdet ir-rikors, ippreżentat mill-appellant, intiż għall-annullament tad-deċiżjoni tal-Kumitat tal-Appelli, tat-8 ta’ Diċembru 2014, li tiċħad l-appell tiegħu kontra r-rapport ta’ evalwazzjoni għas-sena 2013, kif ukoll id-deċiżjoni tal-appellat li ma jippromwovihx. L-appellant jitlob ukoll li jiġi kkonstatat il-fastidju psikoloġiku li huwa jikkunsidra li huwa l-vittma tiegħu u l-kundanna tal-Bank għal kumpens għad-danni morali, fiżiċi u materjali li sostna.
   Insostenn tal-appell tiegħu, l-appellant isostni li t-talba ta’ konstatazzjoni ta’ fastidju psikoloġiku hija bbażata proprju fuq l-Artikolu 41 tar-Regoli għall-membri tal-Persunal tal-Bank, u li għaldaqstant ma hemmx problema ta’ kontenut u/jew ta’ suġġett li ma jaqgħux taħt il-kompetenza tal-qorti tal-Unjoni. F’dan ir-rigward huwa enfasizzat li l-obbligu għall-qorti tal-Unjoni li tagħti deċiżjoni dwar il-konstatazzjoni ta’ fastidju psikoloġiku hija kkonfermata mill-ġurisprudenza tat-Tribunal għas-Servizz Pubbliku.
   L-appellant isosnti wkoll li l-kundizzjonijiet kollha previsti mill-ġurisprudenza huma sodisfatti sabiex tintlaqa’ t-talba ta’ kundanna għall-kumpens tad-danni.
   L-appellant jikkontesta wkoll il-punti 46 sa 60 tas-sentenza appellata, dwar it-talba għall-annullament tad-deċiżjoni tal-Kumitat tal-Appelli, sa fejn din il-parti tas-sentenza hija bbażata fuq il-preżunzjoni li ma ġiex ipprovat li d-deċiżjoni tal-Kumitat tal-Appelli hija vvizzjata minn żball manifest ta’ evalwazzjoni.